Rubberkoeël eis lewe van betoger by Grootegeluk-myn | Netwerk24
Deur William Horne 21 Oktober 2020 20:14
Exxaro se Grootegelukmyn naby Lephalale in Limpopo. Foto: Exxaro
Exxaro het Woensdag in 'n verklaring gesê die voorval was Dinsdagoggend naby sy Grootegelukmyn. Dit sal ondersoek word.
Grootskaalse onrus duur al weke lank by die myn waar die gemeenskap eis dat die myn beter na hulle omsien, meer van hulle in diens neem en vaardighede aan hulle leer.
Hulle betoog al weke lank onwettig terwyl Exxaro in gestruktureerde bedinging met die plaaslike munisipaliteit is.
Exxaro sê die onrus het Dinsdag geëskaleer met betogers wat die veld om die myn aan die brand gesteek het. 'n Vervoerband het aan die brand geslaan.
Private veiligheidswagte het met rubberkoeëls gereageer. 'n Gemeenskapslid is getref en is op die toneel dood.
Exxaro is in gesprekke met die familie van die slagoffer en sal na aanleiding van die ondersoek verder met hulle skakel.
"Ons dra ons medelye oor aan die familie en gemeenskapslede oor hierdie ongelukkige lewensverlies," sê die mynmaatskappy.
Exxaro se bedrywighede by Grootegeluk sal na verwagting nie wesenlik geraak word deur die onrus nie, sê Exxaro.